Søndag lancerede Region Nordjylland en corona-jobbank, som man kan melde sig til, hvis man gerne vil hjælpe, når og hvis der bliver et øget behov for personale i forbindelse med COVID-19. Siden er tilmeldingerne strømmet ind. På bare 24 timer har i alt 1283 nordjyder med relevant sundhedsfaglig baggrund tilmeldt sig jobbanken. - Det er meget tydeligt for mig at se, at når vi taler om samfundssind, så kan vi danskere og nordjyder i høj grad være med. Det er meget flot, at så mange ønsker at hjælpe, hvor der er et behov, siger regionrådsformand, Ulla Astman (S). Corona-jobbanken er især henvendt medicin- eller sygeplejerskestuderende, pensionerede sygeplejersker og læger. Hvis man bliver tilkaldt, får man løn efter overenskomsten. Mange faggrupper har meldt ind Det er endnu ikke til at sige, hvor mange af de tilmeldte, der bliver brug for – og hvilke kompetencer, der vil komme i spil. - Vi kan se, at langt størstedelen af dem der melder sig har nogle solide og brugbare sundhedsfaglige kompetencer, som vi kan få behov for at trække på. Det er alle typer af faggrupper, der melder sig ind og aldersvidden strækker sig fra 17 til 71 år. Det vidner lidt om, hvor bredt ønsket om at hjælpe er, siger Ulla Astman. Der er oprettet corona-jobbanker i hele landet, og i alle regioner oplever man, hvordan folk er villige til at hjælpe.

Opsummering:
På blot et døgn har 1283 nordjyder tilmeldt sig corona-jobbank.